Lot spillet gå etter hodeskade

Så scoret Molde to på overtid

Odd har levert inn protest etter blodig overtidssmell mot Molde

MOLDE (VG) (Molde – Odd 4-2) Odd-leder Einar Håndlykken bekrefter at klubben har levert inn en protest etter tomålstapet borte mot Molde.

Sebastian Langvik-Hansen

Oppdatert 21. august 2016

Artikkelen er over fire år gammel

På stillingen 2-2 på overtid ble det en voldsom kollisjon mellom Björn Bergmann Sigurdarson og Steffen Hagen.

Til tross for at det var en åpenbar hodeskade lot dommer, Ken Henry Johnsen, spillet gå, og da dukket den 16 år gamle lokale unggutten Tobias Svendsen opp på en retur og sikret tre viktige poeng for Molde. Enda lenger ut i overtiden scoret Molde igjen, denne gang ved Harmeet Singh, og fjernet all tvil om hvor seieren skulle ende.

Få fullstendig kampreferat her

Dommeren skal blåse av i situasjoner med åpenbare hodeskader, som det var i forkant av Svendsen sitt mål, men Johnsen gjorde ikke det.

Etter kampen bekreftet Odds daglige leder Einar Håndlykken at klubben har lagt inn en protest på avgjørelsen.

Det var heller ikke vanskelig å se frustrasjonen hos Odd-trener Dag-Eilev Fagermo.

– Legen deres er jo langt inne på banen når de scorer, sier Odd-trener Dag-Eilev Fagermo til VG etter kampen og fortsetter,

– De går i en forferdelig duell og begge får juling. Steffen får en svær kul, og Sigurdarson blør som bare det. Dommeren ser det godt og står med fløyta i munnen, men blåser ikke likevel.

Artikkelen fortsetter under bildet.

SNAKKISEN: En blodig Björn Bergmann Sigurdarson (t.v.) og Odds Steffen Hagen lå nede med hodeskader da Tobias Svendsen hamret inn 3-2 til vertene. Foto: Svein Ove Ekornesvåg NTB scanpix

Ole Gunnar Solskjær trodde dommeren skulle blåse, men mener at dommeren gjorde rett til slutt.

– Han følte vel kanskje at det ikke var så alvorlig. Jeg tror ingen av dem var borte eller fikk hjernerystelse. Björn var hvertfall våken og så målet. Jeg tror ingen fikk noen varige mén, sier han.

Men legen deres var jo allerede godt inne på banen før ballen var i mål, så det må jo ha vært en liten tvil om tilstanden til de to?

– Det fikk jeg ikke med meg. Da var jeg så fokusert på å se på ballen, svarer Solskjær.

Artikkelen fortsetter under bildet.

MÅLSCORER: Björn Bergmann Sigurdarson scoret to da Molde slo Odd på hjemmebane. Foto: Svein Ove Ekornesvåg NTB scanpix

Odd-spiller Espen Ruud var ikke nådig i sin kritikk av dommer Ken Henry Johnsen.

– Spillet skulle vært stoppet, og resultatet var 2-2. Det blir kampavgjørende, og det er skikkelig dårlig dømming, sier han til VG.

Dommer Ken Henry Johnsen skriver følgende i en kommentar til VG:

På grunn av at Odd har lagt inn protest kan jeg ikke kommentere hvordan jeg vurderte situasjonen på banen, siden jeg må sende slik redegjørelse til doms - og sanksjonsutvalget i NFF.

Molde tok ledelsen

Etter 13 minutters spill kunne Solskjær og hans spillere juble for kampens første scoring. Etter at Odd mistet ballen litt klønete ute til høyre, kunne Svendsen snappe opp å sette fart en-mot-en mot Steffen Hagen. Etter å ha passert Odd-kapteinen skjøt han knallhardt inn foran mål, der Sigurdarson hadde kriget seg inn foran Vegard Bergan. Fra to meters hold banket han den inn i det åpne buret og det sto 1–0 til Molde.

Les også: Hareide – Tror det er avgjort nå

Etter scoringen roet det hele seg ned, og Molde lå komfortabelt og kontrollerte kampen. Odd tok mer over mot slutten av kampen og skapte også noen store muligheter rett før pause

Annenomgang begynte særdeles sjansefattig affære. Ikke før etter 64 minutter kom den skikkelige sjansen etter hvilen, men det var til gjengjeld et mål, signert av Sigurdarson, nok en gang!

Målfest

Aursnes kom først til et skudd fra 20 meter, som gikk rett på Rossbach. Odd-keeperen ga en livsfarlig retur, som Sigurdarson var først på, men traff ikke skikkelig. Så vinner Molde umiddelbart tilbake ballen, og Diop trer gjennom Flo, som kommer rundt. Sigurdarson har ikke rukket å løpe tilbake, og det var kanskje like så greit, for alene foran mål finner Flo islendingen som fant nettmaskene for andre gang.

Etter 72 minutter slo Odd tilbake. Ruud slo nok en gang frisparket, og fant kaptein, Hagen, som sørget for redusering, da han stanget den i det lengste hjørnet.

Les også: Pedersen så rødt Godset-nedturen fortsatte

Så fikk Odd et tvilsomt frispark fra om lag 17–18 meter. Bentley tok det og skrudde den vakkert, helt oppe i krysset, bak en sjanseløs Horvath.

Så kom altså de to Molde-scoringene på tampen.

Odd beholdt annenplass etter kampen, mens Molde holder seg på syvendeplass.

Publisert: 21.08.16 kl. 20:01 Oppdatert: 21.08.16 kl. 22:36

Les også